钦定古今图书集成/方舆汇编/职方典/第1085卷 > 《木兰陂记》慎蒙
## 钦定古今图书集成/方舆汇编/职方典/第1085卷 > 《木兰陂记》慎蒙

陂在府城西南惟新里木兰山下。溪源自永春仙游
西南，下合涧壑之水三百有六十会流东注于海。海
水与山水交，则咸与淡杂，不能耕耨，止生莆草，故曰
“莆田。”宋治平初，长乐钱氏女悯四境苦于耕种，始议
堰陂于将军岩前，据溪上流。陂成，郡人陈盛宴拜以
谢之。忽报陂坏，钱氏往观之，愤功之不成，遂投水而
死。既而同邑林从世复来，相溪下流，改筑于上杭温
泉山口。将成，潮势冲激，陂亦坏。熙宁八年，候官李长
者宏实应诏募而来，始相地于今址，即其所兴工处
商度计算者期月，始悟钱氏与林从世陂工之不就，
其失在于截山水与海水为二，而不能分山水之流。
其横流冲突，有必然者。盖山水多而“急，海水少而缓，
不杀其急，则急与缓合并，欲其分流溉田，不可得也。”
乃率众用钱七十馀万缗，叠石创陂三十二间，间各
树石柱二，而置闸其中，以时纵闭。陂深二丈五尺，阔
三十五丈。即陂之右疏渠导水，障东流而南注者三
十馀里，为大沟七，小沟无算，溉南洋上、中、下三段民
田。上段惟新南匿、胡“公，三里为水泄九，塘四，沟圳八，
水瓣斗门一。中段莆田南匿国清，三里为水泄一，沟
四，林墩、洋城，斗门二；下段莆田连江、兴福三里为水
泄二，沟四。”合之盖所泄愈多，则其势愈缓，遂使二水
分流各注，所谓因势利导，虽大禹之治水不能过也。
计溉田万馀顷，岁输军储者三万七千斛，其利亦云
博哉！抑考李宏于工之未兴前数载，会友冯仙智日
者贳酒宏家，三年不责偿，将行曰：“当与子遇于木兰
山前。”宏先期而俟。智日：乃以方略夜役鬼物，朝成竹
樊。先是木兰亦有“逄筑则筑”之谶，至是宏乃依竹作
堤而始成。又故老相传，陂基下有石，盘据水底，横亘
北山。陂盖因石为址而石成之，凡两石相甃处各为
函，如银锭状，而范铁汁于其中，故能与洪流相敌，虽
经久不坏，有由也。长者家冨不赀，已析为七子所有，
且曰：“吾费从其长始。”若费而功成，即其所馀者复分
之，后七子之家荡尽，计三十年而陂始成。夫以是功
之成，其精诚仁爱，上通于天，使智者授之以术，占者
先之以谶，而钱氏与林从世则创始开端，且殉之以
身家而不顾。合是数者，不能以一人而开万世之利，
是殆天授，非人力也。昔之颂德者有曰：“壶山水绕恩
波在，村北村南处处耕。”又云：“群黎共载东西庙，一水
平分南北溪。”夫以一布衣而轻财尚义，舍身殉民若
此有足称者，故乐为之记云。